Einar Gelius

**Einar Gelius** (født 1959) er en norsk luthersk prest og sakprosaforfatter særlig kjent fra sin tid som sokneprest i Vålerenga menighet i Oslo (1995–2011). Han ble senere ansatt som prest i Hamar bispedømme.

## Biografi
### Bakgrunn og utdanning
Einar Gelius vokste opp i både Arendal og Stavanger. Som 13 åring gjorde han seg bemerket da han vant en stilkonkurranse om byens kirker i forbindelse med Arendals byjubileum i 1973. Da han var 18 år gammel begynte han å studere juss ved Universitetet i Oslo, før han droppet ut av jusstudiene etter to og et halvt år. Han studerte deretter teologi, først i Stavanger, så ved Det teologiske fakultet (UiO). Årsaken til byttet var i stor grad kirkekampen mot apartheidlovene i Sør-Afrika på slutten av 1970-årene. Under studiene skrev Gelius hovedfagsoppgave om svart teologi og frigjøringsteologi. Han studerte både ved Misjonshøgskolen i Stavanger og ved Universitetet i Oslo. Han tok teologisk embetseksamen ved sistnevnte lærested i 1985.

Han er bror av NRK-journalist Jon Gelius.

### Virke i Den norske kirke
Etter at han ble ordinert prest i 1986 var han fungerende sokneprest i Ørland menighet, og han var sokneprest i Beitstad og Namdalseid menigheter fra 1986 til 1995. I 1995 kom han til Oslo hvor han ble sogneprest i Vålerenga kirke. I tiden i Vålerenga var han også aktiv i den offentlige debatten og var med i flere debattprogram om moral, politikk og Den norske kirkes rolle i samfunnet. I perioder var han omstridt og hans prestegjerning vakte tidvis harme innad i deler av kirken. Blant annet invitere han flere kontroversielle talere til gudstjenestene sine. Disse inkluderer forretningsmannen Stein Erik Hagen som talte om toleranse, legning og tro, *Se og hør*-redaktør Knut Haavik om tro og tvil og Per Fugelli som hadde benyttet anledningen til å angripe Fremskrittspartiet og snakke politikk. Det ble skapt debatt om hva kirken skulle og ikke skulle være. Etter hans oppfatning skulle det være rom for alle i folkekirken. I 2010 utgav han den omstridte boka *Sex i Bibelen*. Kort tid etter varslet biskop Ole Christian Kvarme oppsigelsessak mot Gelius, og en drøy måned senere ble det kjent at Gelius hadde fratrådt sin stilling etter press fra biskopen. Hovedårsaken var innholdet i boka. Den 22. mai 2011 holdt han en avskjedsgudstjenesten i Vålerenga kirke. Samme år utgav han boka *Det er håp i foldede hender*, som i stor grad omhandler striden som oppstod i forbindelse med hans forrige bokutgivelse. Her tar han et oppgjør med flere norske kjendiser og personer innen kirka. Han går hardest ut mot biskop Kvarme og tidligere Oslo-biskop Gunnar Stålsett.

I 2014 ble han ansatt som prest i Lom i Hamar bispedømme og i 2019 ble han ansatt som sokneprest i Søre Ål i Lillehammer i Hamar bispedømme. I 2021 ble han ansatt som sokneprest i Sør-Odal, fremdeles i Hamar bispedømme.

### Andre aktiviteter
Gelius var statssekretær i Kommunal- og regionaldepartementet under statsråd Sylvia Brustad i Jens Stoltenbergs første regjering (2000–2001). Som ung voksen var han også aktiv i Frp/FpU, og møtte blant annet som varamann i Aust-Agder fylkesting.

Han hadde i en 10 års periode sitt faste program på radiokanalen P4 hvor han inviterte kjente mennesker til en samtale om tro og tvil. Han har videre utgitt flere bøker og har hatt eget firma, Gelius Kommunikasjon, som drev foredragsvirksomhet for privat og offentlig sektor. Han var i tiden i Vålerenga et profilert medlem av Vålerengas supporterklubb, Klanen.

Gelius har utgitt en rekke bøker med forskjellig emnetilfang. Han siste, *Jesus og Muhammed* fra 2019, tar opp forskjellene mellom kristen og muslimsk tro.

## Bibliografi
* 2003: *Himmel og helvete* ISBN 9788299646017
* 2004: *Hjertet får ingen rynker – tanker om kjærlighet* ISBN 8204101589
* 2007: *Til trøst: en bok om å miste noen du er glad i* ISBN 9788272014369
* 2010: *Sex i bibelen* ISBN 9788282050852
* 2011: *Det er håp i de foldede hender* ISBN 8282051799
* 2019: 

## Referanser




## Eksterne lenker
* 
* 
*  Einar Gelius i NRK Forfatter